**סוגיות משפטיות במאבק בטרור – סמינר עיוני תשע"ז 2017**

**הגבלת חופש הביטוי של הסתה לגזענות – מחויבות הכרחית או מדרון חלקלק בהגבלת זכויות יסוד?**

**מקורות הזכות לחופש הביטוי:**

הזכות לחופש הביטוי מנוסחת [בהכרזה האוניברסלית של האו"ם,](http://www.acri.org.il/he/?p=71) בסעיף י"ט כך: *"כל אדם זכאי לחירות הדעה והביטוי, לרבות החירות להחזיק בדעות ללא כל הפרעה, לבקש ידיעות ודעות ולמסרן בכל הדרכים וללא סייגי גבולות."*

חופש הביטוי קשור הדוקות בחופש הדעה והמידע. הוא הכרחי לקיומו של משטר דמוקרטי שבו החלפת הדעות והיכולת להשפיע ולהיות מושפע מבוססת על דיון ציבורי חופשי. גם פעולתה הביקורתית של התקשורת מבוססת באופן משמעותי על זכות זו. נהוג לחבר את חופש הביטוי והדמוקרטיה בשלושה אופנים:

1. חופש הביטוי נתפס כמכשיר לליבון ה"אמת" בדרך של החלפת דעות חופשית.
2. חופש הביטוי הוא תנאי בסיס לאורח החיים הדמוקרטי – בדרך של השמעת דעות במטרה להשפיע על קבלת החלטות הנוגעות לחיי כל אחד ואחת.
3. חופש הביטוי הוא גם מטרה בפני עצמה בכך שהוא מגן על האינטרס האישי של כל אדם לתת ביטוי לאישיותו ולפתח את תכונותיו.